Аҧсны Аҳәынҭқарра Аекономика аминистрра 2018 шықәсазы имҩаҧнагаз аусуразы аҳасабырба ҟанаҵеит.
Аҳасабырбаҟны инарҭбааны иарбоуп ашықәс аҩныҵҟала иазырхиоу анормативтә актқәа, хықәкылатәи апрограммақәеи Аекономика аминистрра имҩаҧнагаз аусура иазкыз егьырҭ азҵаарақәеи.
«Аҳасабырба азырхиара – раҧхьа иргыланы, Аҧсны Ахадеи Аҧыза-аминистри ахәаҧшырц рызнагаразы есышықәса имҩаҧаҳго изаамҭанытәиу усуроуп. 2016 шықәса инаркны ҳара иара убас дарбанзаалак изҭаху дахәаҧшырц азы аҳасабырба ҳкьыҧхьуеит Аекономика аминистрра асаит аҟны», - иҳәеит Аекономика аминистр ихаҭыҧуаҩ Баҭал Ҭарба.
Уи иажәақәа рыла, ари аексперттә уаажәларреи ҳареи аимадара ҳабжьанаҵоит.
«2016 шықәса инаркны Аекономика аминистрраҟны аус ауеит анаплакҩцәа Руаажәларратә хеилак. Ахеилак аҟны аус рыдаҳулоит анаплакратә усхкы иадҳәалоу азҵаарақәа», - иазгәеиҭеит Баҭал Ҭарба.
Адокумент шьақәгылоуп 38 аҧшьы рыла, 223 даҟьа ыҟоуп.